								

Na temelju članka 211. stavka 2. Zakona o socijalnoj skrbi (Narodne novine 18/22,  46/22, 119/22, 71/23, 156/23, 61/25) i članka 54. stavka 1. Zakona o ustanovama (Narodne novine 76/93, 29/97 - ispr., 47/99 - ispr., 35/08, 127/19 i 151/22), Upravno vijeće Centra za rehabilitaciju SILVER, na 7. sjednici od 11.4.2023., uz prethodne suglasnost Gradske skupštine Grada Zagreba, KLASA: 024-01/23-03/99, od 31.3.2023., i na 1. sjednici 29.5.2026., uz prethodnu suglasnost Gradske skupštine Grada Zagreba, KLASA: 024-01/26-0203/123, od 27.3.2026. donijelo je


S T A T U T
CENTRA ZA REHABILITACIJU SILVER
(pročišćeni tekst)

I. OPĆE ODREDBE

Članak 1.

Ovim se statutom, sukladno zakonu, pobliže uređuje: 
1. status,
1. naziv i sjedište,
1. djelatnost,
1. pečat,
1. pravni položaj,
1. predstavljanje i zastupanje,
1. imovina,
1. unutarnji ustroj,
1. tijela Centra i njihov djelokrug,
1. način osiguranja sredstava za rad,
1. javnost rada,
1. poslovna i profesionalna tajna,
1. statusne promjene i prestanak rada,
1. opći akti,
1. unutarnji nadzor,
1. ostala pitanja značajna za rad Centra za rehabilitaciju SILVER.
	
	Izrazi u ovom Statutu koji imaju rodno značenje odnose se jednako na muški i ženski rod.




Članak 2.

Osnivačka prava nad Centrom za rehabilitaciju SILVER ima Grad Zagreb (u daljnjem tekstu: osnivač).
Osnivačka prava i dužnosti obavlja u ime Grada Zagreba Gradska skupština Grada Zagreba i gradonačelnik Grada Zagreba kao za ustanove socijalne skrbi kojih je osnivač Grad Zagreb.
Članak  3.

	Centar za rehabilitaciju SILVER (u daljnjem tekstu: Centar) je pravna osoba upisana u registar Trgovačkog suda u Zagrebu pod brojem MBS: 080667179 i u upisnik ustanova socijalne skrbi koji vodi ministarstvo nadležno za poslove socijalne skrbi.


II. NAZIV I SJEDIŠTE CENTRA

Članak 4.

Centar obavlja svoju djelatnost, posluje i sudjeluje u pravnom prometu pod nazivom: Centar za rehabilitaciju SILVER.
Skraćeni naziv Centra je: Centar SILVER.
Naziv Centra je istaknut na zgradi u kojoj je sjedište Centra, odnosno u kojoj Centar obavlja djelatnost radi koje je osnovan.
Sjedište Centra je u Zagrebu, Štefanovec 34.

Članak 5. 

O promjeni naziva i sjedišta Centra odluku donosi Gradska skupština Grada Zagreba na prijedlog Upravnog vijeća Centra.

III. DJELATNOST

Članak 6.

Djelatnost Centra je pružanje socijalnih usluga djeci s teškoćama u razvoju i odraslim osobama s invaliditetom (u daljnjem tekstu: korisnici), i to:
- usluge smještaja;
- usluge boravka (poludnevni i cjelodnevni) u okvirima kojeg se pružaju usluge: njege, brige o zdravlju, socijalnog rada, odgoja i edukacijske rehabilitacije, socijalne rehabilitacije, vježbe orijentacije i kretanja u prostoru, vježbe svakodnevnih vještina, vježbe vida, tiflotehničke obuke, logopedske terapije, terapije senzorne integracije,  rane razvojne podrške psihološke podrške, glazboterapije i glazbene aktivnosti, likovne terapije i likovne aktivnosti, fizikalne terapije, radne terapije, radne aktivnosti, skrbi tijekom noći, pratnje i nošenje, timske procjene; 

- usluge individualne psihosocijalne podrške u obitelji;
- usluge individualne psihosocijalne podrške kod pružatelja usluge;
- usluge grupne psihosocijalne podrške kod pružatelja usluge;
- pomoći u kući;
- usluge organiziranog stanovanja uz svakodnevnu intenzivnu podršku;
- usluge organiziranog stanovanja uz svakodnevnu kratkotrajnu podršku;
- usluge organiziranog stanovanja uz povremenu podršku;
-usluge rane razvojne podrške koja uključuje poticanje kognitivnog, vizualnog, auditivnog, socioemocionalnog razvoja, stimulaciju vida i sluha, poticanje vještina fine motorike, poticanje komunikacije i interakcije, poticanje jezično-govornih vještina te osnaživanje roditelja za provođenje specifičnih stimulacija s djetetom.
-  usluge savjetovanja;
            -  usluge psihosocijalnog savjetovanja;
	-  usluge stručne procjene;
            - usluge pomoći pri uključivanju u programe odgoja i redovitog obrazovanja.

Pored socijalnih usluga iz stavka 1. ovoga članka Centar obavlja i sljedeću djelatnost:
- pružanje pomoći i podrške korištenjem psa pomagača ili terapijskog psa;
- osposobljavanje osoba s oštećenjem vida za orijentaciju i mobilitet uz pomoć psa pomagača, korištenje tehnike bijelog štapa i elektronskih uređaja; 
- edukacija i certifikacija specijaliziranog kadra za mobilnost osoba s tjelesnim i/ili intelektualnim oštećenjem;
- uzgoj pasa pomagača, osiguranje zdravstvene zaštite i prehrane pasa u programima uzgoja.
Centar može obavljati i druge djelatnosti, utvrđene Statutom, koje služe za obavljanje djelatnosti iz stavaka 1. i 2. ovoga članka. 

Članak 7.

Djelatnost Centra upisuje se u sudski registar kod Trgovačkog suda i upisnik ustanova socijalne skrbi. 

Članak 8.

Centar može promijeniti djelatnost.
O promjeni djelatnosti odlučuje Upravno vijeće uz prethodnu suglasnost Gradske skupštine Grada Zagreba  pod uvjetima i na način propisan Zakonom o ustanovama i Zakonom o socijalnoj skrbi.





IV. PEČAT 
Članak 9.

Centar ima pečat okruglog oblika, promjera 30 mm, a sadrži naziv i sjedište Centra.
Svaki pečat ima svoj redni broj.
Odlukom ravnatelja uređuje se naručivanje, uporaba, rukovanje izmjena pečata te se određuje broj pečata, način korištenja i osobe odgovorne za njihovu uporabu i čuvanje.


V. PRAVNI POLOŽAJ, ZASTUPANJE I PREDSTAVLJANJE CENTRA

Članak 10.

Centar stječe svojstvo pravne osobe upisom u sudski registar kojeg vodi Trgovački sud.
Centar gubi svojstvo pravne osobe brisanjem ustanove iz sudskog registra.

Članak 11.

	Centar posluje samostalno i obavlja djelatnost u skladu i na način određen Zakonom o socijalnoj skrbi, Zakonom o ustanovama i drugim propisima, aktom o osnivanju Centra, Odlukom o prihvaćanju prijenosa osnivačkih prava nad Centrom za rehabilitaciju SILVER na Grad Zagreb i obavljanju osnivačkih prava i obveza, Statutom i drugim općim aktima Centra te pravilima struke.

Članak 12.

Centar može u pravnom prometu stjecati prava i preuzimati obveze, može biti vlasnikom pokretnih i nepokretnih stvari te može biti strankom u postupcima pred sudovima, tijelima državne uprave i ovlaštenim  javnopravnim tijelima sukladno Zakonu i ovom statutu.
	
Gradska skupština Grada Zagreba odlučuje o: 
- promjeni naziva i sjedišta;
- statusnim promjenama;
- davanju jamstva.

Gradska skupština Grada Zagreba daje: 
- prethodnu suglasnost na odluku o promjeni djelatnosti;
- suglasnost o udruživanju u zajednicu ustanova;
- prethodnu suglasnost o osnivanju druge pravne osobe;
- suglasnost za  dugoročno zaduživanje;
- prethodnu suglasnost na Statut Centra.



Gradonačelnik Grada Zagreba daje suglasnost:
- na stjecanje, opterećenje, otuđenje nekretnina ili raspolaganje njima;
- na stjecanje, opterećenje ili otuđenje pokretne imovine pojedinačna vrijednost koja prelazi 26.600,00 eura  bez PDV-a;
- na izdavanje mjenice i drugih sredstava osiguranja plaćanja te o raspolaganju novčanim sredstvima vrijednost kojih prelazi 26.600,00 eura bez PDV-a;
- o korištenju zajmova i kredita za investicijska ulaganja;
- o promjeni poslovne banke, odnosno o prijenosu sredstava u drugu poslovnu banku;
- o uvjetima i načinu ulaganja domaćih i stranih pravnih i fizičkih osoba u Centar, izuzimajući humanitarnu pomoć;

Gradonačelnik Grada Zagreba daje prethodnu suglasnost:
- na donošenje pravilnika o radu;
- na donošenje pravilnika o unutarnjoj sistematizaciji.


Članak 12.a
Cijene usluga Centra određuje gradonačelnik Grada Zagreba.

Članak 13.

Centar predstavlja i zastupa ravnatelj.
Ravnatelj Centra može dati punomoć drugoj osobi da zastupa Centar u pravnom prometu. Punomoć može dati samo u granicama svojih ovlasti sukladno zakonu, aktu o osnivanju i ovom Statutu. U punomoći se navode radnje odnosno poslovi za koje je punomoć izdana.
Ravnatelja Centra u slučaju privremene spriječenosti u obavljanju ravnateljskih poslova zamjenjuje stručni radnik  ili drugi radnik Centra  koji ima završen integrirani preddiplomski i diplomski sveučilišni studij prava ili ekonomije, a kojega odredi ravnatelj. 
Stručni radnik koji zamjenjuje ravnatelja ne može biti član Upravnog vijeća predstavnika radnika Centra.
Stručni radnik ili drugi radnik Centra iz stavka 3. ovoga članka ima prava i dužnosti obavljati one poslove ravnatelja čije se izvršenje ne može odgađati.

Članak 14.

Ravnatelj ima ovlaštenja u pravnom prometu u okviru djelatnosti upisane u sudski registar, a u skladu s ovim Statutom.





Članak 15.

Ravnatelj ne može bez posebne ovlasti Upravnog vijeća nastupati kao druga ugovorna strana i s Centrom sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.


VI. IMOVINA CENTRA

Članak 16.

Imovinu Centra čine sredstva što su pribavljena od Republike Hrvatske, ministarstva nadležnog za poslove socijalne skrbi i Grada Zagreba, sve nekretnine, pokretnine i druga imovinska prava, sredstva stečena pružanjem usluga iz vlastite djelatnosti ili pribavljena iz drugih izvora (darovi, potpore i drugo).

Članak 17.
	
	Sredstva za rad Centra osiguravaju se:
- iz sredstava proračuna Grada Zagreba;
- iz sredstava proračuna Republike Hrvatske;
- ugovorom s korisnicima;
- iz vlastitih izvora;
- darovima fizičkih i pravnih osoba;
- iz drugih izvora.

Članak 18.

	Sredstva za rad i poslovanje Centra koriste se samo za namjene utvrđene zakonom, te financijskim planom Centra.
	Ako u obavljanju svoje djelatnosti Centar ostvari dobit, ta se dobit upotrebljava za:
· obavljanje i razvoj djelatnosti Centra, 
· unapređenje rada Centra sukladno programu rada Centra.

Članak 19.

Republika Hrvatska, Ministarstvo za demografiju, obitelj, mlade i socijalnu politiku i Grad Zagreb daju Centru na uporabu i korištenje objekt na lokaciji: Zagreb, Štefanovec 34 dok Centar obavlja djelatnost iz članka 6. ovoga Statuta.





Članak 20.
	
Za obveze preuzete u pravnom prometu Centar odgovara cjelokupnom imovinom.
Grad Zagreb odgovara solidarno i neograničeno za obveze Centra.	
Promet novčanih sredstava obavlja se preko jedinstvenog žiro-računa.


VII. UNUTARNJI USTROJ CENTRA


Članak 21.

Unutarnjim ustrojem osigurava se racionalan i djelotvoran rad Centra u cilju ostvarivanja njegove djelatnosti.
Radi obavljanja poslova iz djelokruga Centra ustrojavaju se sljedeće ustrojbene jedinice:
1. Odjel psihosocijalne rehabilitacije i rane razvojne podrške
a) Odsjek rehabilitacije
b) Odsjek senzorne integracije
c) [bookmark: _GoBack]Odsjek razvoja usluga i inovativnih rehabilitacijskih postupaka

2. Odjel pasa pomagača i terapijskih pasa
a) Odsjek školovanja i dodjele pasa pomagača i terapijskih pasa korisnicima
b) Odsjek socijalizacije pasa
c) Odsjek uzgoja pasa

3. Odjel skrbi za pse pomagače i terapijske pse te pomoćno tehničke poslove

4. Odjel općih, pravnih i financijsko-računovodstvenih poslova

Pravilnikom o unutarnjoj  sistematizaciji pobliže se uređuju ustroj, način rada i radna mjesta u Centru. 
Voditelje odjela iz stavka 2. ovoga članka imenuje i razrješava ravnatelj između radnika odjela.











VIII. TIJELA CENTRA

Članak 22.

	Tijela Centra su Upravno vijeće, Ravnatelj i Stručno vijeće.

1. UPRAVNO VIJEĆE 
Članak 23.

Centrom upravlja Upravno vijeće koje ima pet članova.
Upravno vijeće čine:
- tri predstavnika osnivača,
- jedan predstavnik radnika zaposlen u Centru i
- jedan predstavnik korisnika Centra, odnosno njegov zakonski zastupnik. 
Članove Upravnog vijeća, predstavnike osnivača imenuje gradonačelnik Grada Zagreba.
Člana Upravnog vijeća, predstavnika korisnika Centra, odnosno njegovog zakonskog zastupnika, predloženog na skupu korisnika, imenuje gradonačelnik Grada Zagreba.
Skup saziva ravnatelj Centra  putem oglasne ploče Centra najmanje  osam dana prije održavanja skupa korisnika.
Svaki korisnik može predložiti i biti predložen za kandidata za predstavnika korisnika. Svaki korisnik može sam istaknuti svoju kandidaturu.
Nakon što se utvrde prijedlozi kandidata za predstavnika korisnika, kandidati potvrđuju da su suglasni s kandidaturom te se utvrđuje lista kandidata na koju se kandidati unose abecednim redom.
Prijedlog za predstavnika korisnika utvrđuje se javnim glasovanjem svih nazočnih korisnika.
O svakom kandidatu glasa se  pojedinačno i  utvrđuje broj glasova koji je dobio pojedini  kandidat.
Za predstavnika korisnika  utvrđen  je onaj kandidat koji je  dobio najviše glasova.
Ako dva ili više kandidata dobiju isti najveći broj glasova, glasovanje će se za te kandidate ponoviti dok se ne utvrdi prijedlog za predstavnika korisnika.
Cijeli postupak utvrđivanja prijedloga za predstavnika korisnika vodi administrativni referent Centra.
Nadzor nad postupkom izbora korisnika Centra, odnosno njegovog zakonskog zastupnika u Upravno vijeće Centra vrši jedan predstavnik korisnika Centra, odnosno njegov zakonski zastupnik i administrativni referent.
Člana Upravnog vijeća, predstavnika radnika zaposlenih u Centru, imenuje i razrješava radničko vijeće, a ako ono nije utemeljeno, predstavnika radnika biraju radnici na slobodnim i neposrednim izborima, tajnim glasanjem, sukladno općim propisima o radu.
Za predstavnika radnika utvrđuje se onaj kandidat koji je na izborima, tajnim glasovanjem, dobio najviše glasova.
Predsjednika i zamjenika predsjednika Upravnog vijeća biraju članovi Upravnog vijeća između predstavnika osnivača.
Članak 24.
	
Naknadu za rad članova Upravnog vijeća Centra utvrđuje osnivač, ako za tu namjenu Centru osigura sredstva.
Predstavnici osnivača u Upravnom vijeću Centra moraju imati najmanje završen sveučilišni diplomski ili stručni diplomski studij ili sveučilišni integrirani prijediplomski i diplomski studij.

Članak 25.

Mandat članova Upravnog vijeća traje 4 godine.
Upravno vijeće Centra dužno je 90 dana prije isteka mandata obavijestiti osnivača o isteku mandata člana Upravnog vijeća.

Članak 26.

Predsjednik  ili član upravnog vijeća Centra može biti razriješen i prije isteka mandata u slučajevima:
· na osobni zahtjev,
· ako bez opravdanog razloga ne obavlja poslove predsjednika ili člana upravnog vijeća utvrđene zakonom, aktom o osnivanju i statutom Centra,
· ako svojim nesavjesnim ili nepravilnim radom prouzroči Centru veću štetu ili veće smetnje u njegovu radu ili
· zbog drugih opravdanih razloga.
	
Odlukom o razrješenju člana Upravnog vijeća iz stavka 1. ovog članka, predstavnika osnivača i predstavnika korisnika imenuje se novi član Upravnog vijeća kojemu mandat traje do isteka mandata razriješenog člana Upravnog vijeća.     

Članak 27.

            Upravno vijeće Centra obavlja sljedeće poslove:
- donosi Statut, uz prethodnu suglasnost Gradske skupštine Grada Zagreba;
- donosi Pravilnik o radu  uz prethodnu suglasnost gradonačelnika Grada Zagreba
- donosi Pravilnik o unutarnjoj sistematizaciji uz prethodnu suglasnost gradonačelnika Grada Zagreba;
- donosi pojedinačne akte i akte poslovanja utvrđene Statutom;
- donosi godišnji program rada i razvoja Centra i nadzire njegovo provođenje;
- donosi odluku o imenovanju i razrješenju ravnatelja Centra te sklapa ugovor o radu s ravnateljem;
- donosi odluke u drugom stupnju u svezi s pravima radnika;
- utvrđuje prijedlog financijskog plana i polugodišnji i godišnji izvještaj o izvršenju financijskog plana;
- donosi plan nabave;
- podnosi gradonačelniku Grada Zagreba izvješća o poslovanju Centra, najmanje jednom godišnje;
- predlaže promjenu i proširivanje djelatnosti, promjenu sjedišta i naziva i druge statusne   promjene;
- daje osnivaču i ravnatelju prijedloge i mišljenja o pojedinim pitanjima; 
- provodi postupak u svezi sa zakupom i kupoprodajom poslovnog prostora, sukladno zakonu i gradskoj odluci kojima se uređuje zakup poslovnog prostora;
- raspravlja i odlučuje o izvješćima ravnatelja;
- odlučuje o stjecanju, opterećenju ili otuđenju pokretne imovine pojedinačna vrijednost koja ne prelazi 26.600,00 eura  bez PDV-a;
- odlučuje o izdavanju mjenice i drugih sredstva osiguranja plaćanja te o raspolaganju novčanim sredstvima vrijednost kojih ne prelazi  26.600,00 eura  bez PDV-a;
- donosi poslovnik o svom radu;
- obavlja i druge poslove utvrđene zakonom, Statutom i drugim općim aktima Centra.
O pitanjima iz svoje nadležnosti Upravno vijeće odlučuje većinom glasova svih članova.
Upravno vijeće može pregledavati i kontrolirati poslovne knjige i provjeriti svaki dio poslovanja, uz mogućnost angažiranja stručnjaka za pojedina područja poslovanja.

Članak 28.

Pored poslova navedenih u članku 27. ovoga Statuta, Upravno vijeće razmatra stanje i rezultate rada i poslovanja Centra, prati organiziranje djelatnosti i izvršavanje zadaća Centra i u svezi s time poduzima odgovarajuće mjere, prati materijalne potrebe Centra, daje smjernice i preporuke za rad stručnih tijela Centra, te surađuje sa državnim i lokalnim tijelima, drugim ustanovama i udrugama.

Članak 29.

Upravno vijeće obavlja poslove iz svoje nadležnosti na sjednicama.
Upravno vijeće pravovaljano raspravlja i odlučuje kada je na sjednici nazočno više od polovice ukupnog broja članova.
Sjednice Upravnog vijeća priprema, predlaže dnevni red, saziva i vodi predsjednik Upravnog vijeća jednom u tri mjeseca, a po potrebi i češće. 
U slučaju odsutnosti ili spriječenosti predsjednika Upravnog vijeća, njegova prava i dužnosti obavlja njegov zamjenik.
Predsjednik Upravnog vijeća dužan je sazvati sjednicu na zahtjev ravnatelja ili većine članova Upravnog vijeća.
Na sjednici Upravnog vijeća vodi se zapisnik.
Na sjednicama Upravnog vijeća obavezno prisustvuje i ravnatelj ustanove, bez prava glasa.
Upravno vijeće donosi poslovnik o svom radu kojim pobliže uređuje način rada.



Članak 30.

Za proučavanje i razmatranje pojedinih stručnih i drugih pitanja od značaja za rad i odlučivanje Upravnog vijeća i za pripremanje i praćenje izvršavanja odluka, Upravno vijeće može osnovati radne skupine i tijela, a može angažirati i stručne osobe.

2. RAVNATELJ
Članak 31. 

Voditelj Centra je ravnatelj.
U obnašanju svoje dužnosti ravnatelj: 
1. organizira i vodi rad i poslovanje Centra;
1. predstavlja i zastupa Centar i odgovoran je za zakonitost rada;
1. poduzima sve pravne radnje u ime i za račun Centra, zastupa Centar u svim postupcima pred sudovima i ovlaštenim javnopravnim tijelima;  
1. Upravnom vijeću podnosi prijedlog statuta, programa rada i razvoja i planova;
1. donosi druge opće akte Centra, uz prethodnu suglasnost Upravnog vijeća;
1. provodi radnje potrebne radi zapošljavanja radnika, odlučuje o pravima radnika u prvom stupnju;
1. odlučuje o nabavi, odnosno prodaji osnovnih sredstava i drugih pokretnina te izvođenju investicijskih radova,  investicijskog i tekućeg održavanja pojedinačna vrijednost kojih ne prelazi 9.300,00 eura  bez PDV-a; 
1. provodi odluke Upravnog vijeća;
1. dostavlja Upravnom vijeću i osnivaču polugodišnje i godišnje izvješće o izvršenim poslovima i utrošenim sredstvima;
1. odgovoran je za stručni rad Centra;
1. obavlja i druge poslove utvrđene zakonom, Statutom i drugim općim aktima Centra. 
Ravnatelj ne može bez posebne ovlasti Upravnog vijeća nastupati kao druga ugovorna strana i s Centrom sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.

Članak 32.

Za ravnatelja Centra može biti imenovana osoba koja ispunjava slijedeće uvjete: 
10. državljanstvo Republike Hrvatske;
10. završen sveučilišni diplomski ili stručni diplomski studij ili sveučilišni integrirani prijediplomski i diplomski studij socijalnog rada, socijalne politike, prava, psihologije, socijalne pedagogije, edukacijske rehabilitacije, logopedije ili drugi studij iz znanstvenih područja humanističkih ili društvenih znanosti, područja biomedicine i zdravstva te dijelova umjetničkog područja likovne ili glazbene umjetnosti,
3. najmanje pet godina radnog iskustva s propisanom kvalifikacijom,
4.  u odnosu na koju ne postoji zapreka iz članka 261. stavka 1.  Zakona o socijalnoj skrbi (Narodne novine, broj 18/22, 46/22 i 119/22)
5. protiv koje se ne vodi kazneni postupak (što se dokazuje uvjerenjem nadležnog suda ili sustava e-Građani, ne starijim od 15 dana od dana podnošenja prijave na natječaj);
Ravnatelj ne može biti osoba koja prema zakonu kojima se uređuju trgovačka društva ne može biti član uprave trgovačkog društva

Članak 33.

Ravnatelja Centra imenuje i razrješava Upravno vijeće uz prethodnu suglasnost gradonačelnika Grada Zagreba.
Ravnatelj se imenuje na temelju javnog natječaja koji se objavljuje u Narodnim novinama i na mrežnim stranicama Centra.
	U javnom natječaju se objavljuju slijedeći podaci:
1. uvjeti utvrđeni člankom 32. ovoga Statuta,
1. vrijeme imenovanja propisano Zakonom,
1. rok za podnošenje prijave u trajanju od 15 dana od dana objave natječaja, 
1. rok dostave obavijesti podnositeljima prijava o rezultatima natječaja koji ne može biti dulji od 45 dana od dana isteka roka za podnošenje prijava.
	Ako se na objavljeni natječaj nitko ne javi ili nitko od prijavljenih kandidata ne bude izabran, natječaj će se ponoviti.

 Do imenovanja ravnatelja na temelju ponovljenog natječaja imenovati će se vršitelj dužnosti ravnatelja, ali najduže do godinu dana.
	Mandat ravnatelja traje četiri godine, a ista osoba može biti ponovno imenovana za ravnatelja na temelju javnog natječaja.

Članak 34.

	Javni natječaj za imenovanje ravnatelja raspisuje i provodi Upravno vijeće.
	Odluka o raspisivanju natječaja donosi se najkasnije tri mjeseca prije isteka  mandata ravnatelja.
	Kandidat za ravnatelja Centra, a koji je član Upravnog vijeća Centra, ne može sudjelovati u raspravi i donošenju odluke o prijedlogu da se njega imenuje za ravnatelja Centra.

Članak 35.

Izbor kandidata za ravnatelja Centra provodi se javnim glasovanjem.







Članak 36.

Osoba imenovana za ravnatelja sklapa s Upravnim vijećem  ugovor o radu u punom radnom vremenu, na vrijeme od četiri godine.

Osobi imenovanoj za ravnatelja, koja je u Centru imala sklopljen ugovor o radu na neodređeno vrijeme,  po isteku mandata ima se pravo vratiti  na poslove na kojima je prethodno radila ili na druge odgovarajuće poslove, u protivnom joj prestaje radni odnos.

Osobi koja je imenovana za ravnatelja Centra, istekom mandata, ako ne bude ponovno imenovana ravnateljem, Centar je dužan ponuditi sklapanje ugovora o radu za poslove za koje ispunjava uvjete.
	
Članak 37.

Upravno vijeće dužno je razriješiti ravnatelja i prije isteka mandata na koji je izabran ako:
· ravnatelj to osobno zahtjeva;
· nastanu razlozi koji po posebnim propisima ili općim propisima o radu  dovode do prestanka radnog odnosa;
· je nastupila zapreka iz članka 261. stavka 1. Zakona o socijalnoj skrbi (Narodne novine, broj 18/22, 46/22 i 119/22)
· bez opravdanog razloga ne provodi program rada Centra koji je donijelo Upravno vijeće;
· u svojem radu ne postupa u skladu s propisima  i općim aktima Centra ili neopravdano ne izvršava odluke Upravnog vijeća ili postupa u suprotnosti s njima;
· svojim nesavjesnim ili nepravilnim radom prouzroči Centru veću štetu, zanemaruje ili nemarno obavlja svoju dužnost zbog čega  su nastale ili mogu nastati veće smetnje u obavljanju djelatnosti;
· je nalazom inspekcije ustanovljena teža povreda propisa i općih akata Centra ili su utvrđene teže nepravilnosti u radu ravnatelja,
· ako nastanu okolnosti prema kojima ravnatelj prema zakonu kojim se utvrđuju trgovačka društva ne može biti član uprave trgovačkog društva. 
Upravno vijeće mora prije donošenja odluke o razrješenju obavijestiti ravnatelja o razlozima za razrješenje i dati mu mogućnost da se o njima pisano izjasni u roku od 15 dana od dana primitka pisane obavijesti o razlozima za razrješenje.
Upravno vijeće dužno je donijeti odluku o razrješenju u roku od 30 dana od dana saznanja za neki od razloga za razrješenje.






Članak 38.

U slučaju razrješenja ravnatelja Centra prije isteka mandata ili u slučaju da se na raspisani natječaj za ravnatelja nitko ne prijavi ili nitko od prijavljenih kandidata ne bude izabran, do imenovanja ravnatelja na temelju natječaja imenovat će vršitelja dužnosti ravnatelja najduže do godinu dana, a upravno vijeće dužno je raspisati natječaj za ravnatelja u roku od 30 dana od dana imenovanja vršitelja dužnosti ravnatelja. 
Osoba imenovana za vršitelja dužnosti ravnatelja mora ispunjavati uvjete za ravnatelja iz članka 205. stavka 1. točke 1. i 3. i stavka 2. Zakona o socijalnoj skrbi.

Članak 39.

Protiv odluke o razrješenju, ravnatelj koji je razriješen ima pravo tužbom tražiti sudsku zaštitu ako smatra da je bio povrijeđen propisani postupak i da je ta povreda mogla bitno utjecati na odluku ili da nisu postojali razlozi za razrješenje propisani odredbom članka 37. ovoga Statuta.
Tužba iz stavka 1. ovoga članka podnosi se nadležnom sudu u roku od trideset dana od dana primitka odluke o razrješenju.

STRUČNO VIJEĆE
Članak 40.

	Centar ima Stručno vijeće.
	Stručno vijeće čine svi stručni radnici Centra koji obavljaju djelatnost socijalne skrbi u Centru.
	Stručni radnici su socijalni radnik, psiholog, socijalni pedagog, edukacijski rehabilitator, logoped, medicinska sestra, fizioterapeut, radni terapeut, kineziterapeut i odgajatelj s položenim stručnim ispitom kao i drugi stručni radnici odgovarajućeg obrazovanja i akademskog zvanja, vezano uz djelatnost Centra.

Članak 41.

	Stručno vijeće radi na sjednicama, koje saziva i kojima predsjedava predsjednik Stručnog vijeća.
	Stručno vijeće donosi Poslovnik o svom radu kojim se uređuje način izbora predsjednika i zamjenika predsjednika te način rada i donošenje odluka.








Članak 42.

Stručno vijeće raspravlja i daje ravnatelju i Upravnom vijeću Centra mišljenja i prijedloge o:
· stručnim pitanjima koja se odnose na djelatnost Centra,
· ustroju Centra,
· utvrđivanju programa stručnog rada Centra,
· potrebi stručnog usavršavanja stručnih radnika Centra,
· drugim stručnim pitanjima vezanim za rad Centra.
Predsjednik stručnog vijeća dužan je sudjelovati u radu Upravnog vijeća bez prava glasa kada se raspravlja o poslovima  iz stavka 1. ovog članka.

Članak 42.a
Korisnici Centra su djeca s teškoćama u razvoju i odrasle osobe s invaliditetom  kojima Centar pruža usluge navedene u članku 6. ovoga Statuta. 

Članak 42.b
Pravo na korištenje usluga Centra korisnici mogu ostvariti na osobni zahtjev i temeljem rješenja Hrvatskog zavoda za socijalni rad. 
Članak 42.c
O prijemu korisnika, redoslijedu prijama i otpustu korisnika odlučuje Komisija za prijam i otpust korisnika koju imenuje Upravno vijeće iz reda stručnih radnika Centra, sukladno općem aktu Centra. 
Komisija donosi odluke većinom glasova svih članova. 
Sjednici komisije mogu biti nazočni i drugi stručni radnici te vanjski suradnici. 
Pobliži sastav i način rada Komisije iz stavka 1. ovoga članka uređuje se općim aktom Centra.


IX. NAČIN OSIGURANJA SREDSTAVA ZA RAD 

Članak 43.

	Upravno vijeće utvrđuje prijedlog financijskog plana Centra prije početka godine na koju se plan odnosi.
	Ako Upravno vijeće ne donese financijski plan u propisanom roku, onda se vrši privremeno financiranje najdulje 3 mjeseca poslovanja Centra.

Članak 44.

	Ravnatelj Centra je nalogodavac za izvršenje financijskog plana Centra.

X. JAVNOST RADA CENTRA

Članak 45.

	Rad Centra je javan.
	Centar je dužan pravodobno i istinito obavještavati javnost o obavljanju djelatnosti ili dijela djelatnosti za koju je osnovan, a sukladno posebnom propisu.
	Za obavještavanje javnosti Centar može izdavati periodične biltene, publikacije, podnositi izvješća, odnosno na druge načine obavještavati javnost o svom djelovanju.	Centar je dužan osobi koja to traži dati informaciju o obavljanju svoje djelatnosti i omogućiti uvid u dokumentaciju.
	Centar će uskratiti davanje informacija, odnosno uvid u dokumentaciju samo u skladu s propisima o zaštiti tajnosti podataka i zaštiti osobnih podataka.
	O obavještavanju javnosti brinu ravnatelj i službenik za informiranje kojeg imenuje ravnatelj sukladno posebnom propisu.
	Osoba iz stavka 6. ovog članka dužna je putem sredstava javnog priopćavanja (tisak, radio, televizija, internet i druga sredstva) obavještavati javnost o djelatnosti i radu Centra i davati izjave.

Članak 46.

Radnici imaju pravo biti obaviješteni o radu i poslovanju Centra, te nalazima i upozorenjima inspekcijskih i stručnih nadzora nad radom Centra putem oglasne ploče Centra ili na skupu radnika.
Upravno vijeće i ravnatelj obvezni su osigurati i omogućiti redovito i pravodobno obavještavanje radnika Centra o pitanjima od interesa za ostvarivanje njihovih prava, obveza i interesa iz radnog odnosa.
Radnici Centra imaju u svakome trenutku pravo uvida u opće akte Centra.


XI. POSLOVNA I PROFESIONALNA TAJNA

Članak 47.

	Poslovnom tajnom smatraju se isprave i podaci, koji sukladno zakonu mogu predstavljati ili predstavljaju poslovnu tajnu, a čije bi priopćavanje ili davanje na uvid neovlaštenim osobama bilo protivno poslovanju Centra ili štetilo njegovom poslovnom interesu.
	Profesionalnom tajnom smatraju se isprave i podaci o osobnom ili obiteljskom životu korisnika Centra, odnosno radnika Centra te njihovom podrijetlu koji su sadržani u službenoj dokumentaciji Centra.
Poslovnu i profesionalnu tajnu dužni su čuvati članovi Upravnog vijeća kao i svi radnici koji na bilo koji način saznaju za ispravu ili podatak koji se smatra poslovnom ili profesionalnom tajnom.
	Obveza čuvanja poslovne i profesionalne tajne ne prestaje ni nakon prestanka statusa na temelju kojeg su dužni čuvati poslovnu i profesionalnu tajnu.
	Povreda obveze čuvanja poslovne i profesionalne tajne predstavlja težu povredu ugovora o radu. 
	O čuvanju poslovne i profesionalne tajne neposredno skrbi ravnatelj Centra.
Pravilnikom o poslovnoj i profesionalnoj tajni pobliže će se odrediti način uporabe i čuvanja podatka koji se smatraju poslovnom odnosno profesionalnom tajnom te mjere, postupci i druge okolnosti od interesa za čuvanje poslovne odnosno profesionalne tajne.

Članak 48.

	Poslovnom tajnom smatraju se:
· podaci i isprave koji se temeljem, Zakona o zaštiti osobnih podataka, Zakona o tajnosti podatka i Pravilnika o poslovnoj i profesionalnoj tajni i drugih  akata smatraju poslovnom i profesionalnom tajnom,
· isprave i podaci koje kao povjerljive priopći nadležno tijelo,
· mjere i način postupanja u slučaju nastanka izvanrednih okolnosti,
· dokumenti koji se odnose na obranu.

XII. STATUSNE PROMJENE I PRESTANAK RADA CENTRA

Članak 49.

	O statusnim promjenama Centra odlučuje Gradska skupština Grada Zagreba.  

Članak 50.

	Centar prestaje s radom  sukladno Zakonu o ustanovama i drugim važećim zakonima.

XIII. OPĆI AKTI

Članak 51. 

	Opći akti Centra su: Statut, pravilnici, poslovnici i drugi opći akti kojima se na opći način uređuju pojedina pitanja od značenja za obavljanje djelatnosti i poslovanje Centra.

	Upravno vijeće donosi Statut, uz prethodnu suglasnost Gradska skupštine Grada Zagreba.
	Upravno vijeće donosi uz prethodnu suglasnost gradonačelnika Grada Zagreba 
1. pravilnik o radu,
1. pravilnik o unutarnjoj  sistematizaciji


Ravnatelj Centra  uz prethodnu suglasnost Upravnog vijeća donosi sljedeće opće akte:
1. pravilnik o zaštiti na radu,
1. pravilnik o zaštiti od požara,
1. pravilnik o kućnom redu,
1. pravilnik o unutarnjem nadzoru,
1. pravilnik o poslovnoj i profesionalnoj tajni,
1. pravilnik o prijemu i otpustu korisnika,
1. etički kodeks.
1. druge opće akte utvrđene Zakonom, ovim statutom i drugim propisima.


Članak 52.

	Izmjene i dopune općih akata donose se po istom postupku kao i sami opći akti.
	Opći akti stupaju na snagu osmog dana od dana objavljivanja na oglasnoj ploči ili glasilu Centra ako samim aktom nije drugačije određeno. 


Članak 53.

	Opći akti moraju biti u suglasnosti sa zakonom i ovim Statutom.
	Za tumačenje odredbi općih akata nadležno je tijelo koje je opći akt donijelo.

XIV. UNUTARNJI  NADZOR 

Članak 54.

	Unutarnji nadzor nad radom ustrojbenih jedinica i radnika obavlja se na način propisan zakonom i Pravilnikom o unutarnjem nadzoru kojeg donosi ravnatelj, uz prethodnu suglasnot Upravnog vijeća. 

XV. IZMJENE I DOPUNE STATUTA

Članak 55.

	Izmjene i dopune statuta donosi Upravno vijeće uz prethodnu suglasnost Gradske skupštine Grada Zagreba. 
	Pravo inicijative za izmjenu i dopunu Statuta ima osnivač i Upravno vijeće.
	Za tumačenje odredbi statuta nadležno je Upravno vijeće.





XVI. PRIJELAZNE I ZAVRŠNE ODREDBE


Članak 56.

	Opći akti određeni ovim statutom donijet će se odnosno uskladiti s ovim statutom i drugim propisima u roku šest mjeseci od dana stupanja na snagu ovoga statuta.
	Na pitanja koja nisu uređena ovim Statutom primjenjuju se odredbe Zakona o ustanovama, Zakona o socijalnoj skrbi i drugi propisi.

Članak 57.

	Stupanjem na snagu ovoga statuta prestaje važiti Statut Centra od 27. srpnja  2017, Odluka o izmjeni i dopunama Statuta 23. kolovoza 2017.,  Odluka o izmjeni i dopunama Statuta 05. listopada 2020. i Odluka o izmjeni i dopunama Statuta 21.  prosinca 2021.




URBROJ: 01-26-90-4
U Zagrebu, 14.07.2026.



PREDSJEDNICA UPRAVNOG VIJEĆA:

							            Dr.sc. Zrinka Ristić Dedić                      




									RAVNATELJ
								Dr. sc. Marijan Alfonzo Sesar





Ovaj pročišćeni tekst Statuta Centra za rehabilitaciju Silver obuhvaća: Statut Centra za rehabilitaciju Silver od 11.4.2023., Odluku o izmjenama i dopunama Statuta Centra za rehabilitaciju Silver od 29.5.2026.

